Tiistai 10. toukokuuta 2011

Siirtymäjärjestelyt jäsenvaltioiden ja kolmansien maiden kahdenvälisiä investointisopimuksia varten ***I

P7_TA(2011)0206

Euroopan parlamentin lainsäädäntöpäätöslauselma 10. toukokuuta 2011 ehdotuksesta Euroopan parlamentin ja neuvoston asetukseksi siirtymäjärjestelyistä jäsenvaltioiden ja kolmansien maiden kahdenvälisiä investointisopimuksia varten (KOM(2010)0344 – C7-0172/2010 – 2010/0197(COD))

2012/C 377 E/33

(Tavallinen lainsäätämisjärjestys: ensimmäinen käsittely)

Euroopan parlamentti, joka

Tiistai 10. toukokuuta 2011

P7_TC1-COD(2010)0197

Euroopan parlamentin kanta, vahvistettu ensimmäisessä käsittelyssä 10. toukokuuta 2011, Euroopan parlamentin ja neuvoston asetuksen (EU) N:o …/2011 antamiseksi siirtymäjärjestelyistä jäsenvaltioiden ja kolmansien maiden kahdenvälisiä investointisopimuksia varten

[tark. 1, jollei toisin ilmoiteta]

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,

ottavat huomioon Euroopan komission ehdotuksen,

sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

noudattavat tavallista lainsäätämisjärjestystä (1),

sekä katsovat seuraavaa:

(1) Lissabonin sopimuksen tultua voimaan suorat ulkomaiset sijoitukset sisältyvät yhteisen kauppapolitiikan kattamia asioita koskevaan luetteloon. Euroopan unionin toiminnasta tehdyn sopimuksen, jäljempänä ‧perussopimus‧, 3 artiklan 1 kohdan e alakohdan mukaisesti unionilla on yksinomainen toimivalta yhteisen kauppapolitiikan alalla. Sen mukaisesti ainoastaan unioni voi toimia lainsäätäjänä ja antaa oikeudellisesti velvoittavia säädöksiä kyseisellä alalla. Jäsenvaltiot voivat tehdä näin ainoastaan unionin valtuuttamina, perussopimuksen 2 artiklan 1 kohdan mukaisesti.

(2) Lisäksi perussopimuksen kolmannessa osassa olevan IV osaston 4 luvussa vahvistetaan jäsenvaltioiden ja kolmansien maiden välistä pääoman vapaata liikettä, myös sijoituksia sisältäviä pääoman liikkeitä, koskevat yhteiset säännöt. Jäsenvaltioiden tekemät ulkomaisiin investointeihin liittyvät kansainväliset sopimukset voivat vaikuttaa näihin sääntöihin.

(3) Lissabonin sopimuksen voimaantulon ajankohtana jäsenvaltioilla oli voimassa merkittävä määrä kahdenvälisiä investointisopimuksia kolmansien maiden kanssa. Perussopimus ei sisällä selviä siirtymämääräyksiä tällaisten sopimusten osalta, jotka nyt kuuluvat unionin yksinomaiseen toimivaltaan. Lisäksi jotkin näistä sopimuksista saattavat sisältää määräyksiä, jotka vaikuttavat perussopimuksen kolmannessa osassa olevan IV osaston 4 luvussa vahvistettuihin pääoman liikkeitä koskeviin yhteisiin sääntöihin.

(4) Vaikka kahdenväliset sopimukset velvoittavat edelleen jäsenvaltioita kansainvälisen oikeuden nojalla ja vaikka ne korvataan vähitellen samaa asiaa koskevilla tulevilla unionin sopimuksilla, edellytykset niiden voimassaolon jatkumiselle ja niiden suhde sijoituksiin liittyviin unionin politiikkoihin, erityisesti yhteiseen kauppapolitiikkaan, edellyttävät asianmukaista hallinnointia. Tämä suhde kehittyy entisestään, kun unioni harjoittaa toimivaltaansa yhteisessä sijoituksia koskevassa politiikassa siten, että päätavoitteena on luoda mahdollisimman hyvä sijoittajansuojajärjestelmä tasavertaisesti kaikkien jäsenvaltioiden sijoittajille ja tasavertaiset sijoittamisen edellytykset kolmansien maiden markkinoilla . Koska uutta sijoituspolitiikkaa kehitetään ottaen huomioon, että jäsenvaltioiden tekemät kahdenväliset investointisopimukset ovat voimassa siirtymäkauden ajan, siinä olisi tunnustettava niiden sijoittajien oikeudet, joiden sijoitukset kuuluvat kyseisten sopimusten soveltamisalaan, ja taattava näille oikeusvarmuus.

(5) Kolmansiin maihin sijoittavien EU:n sijoittajien ja kyseisten sijoitusten sekä ulkomaisia sijoittajia ja sijoituksia vastaanottavien jäsenvaltioiden edun mukaista on, että pidetään voimassa sellaiset kahdenväliset sopimukset, joissa sijoittamisen edellytykset määritellään tarkasti ja taataan ne. Komission olisi toteutettava tarvittavat toimenpiteet jäsenvaltioiden kaikkien voimassa olevien kahdenvälisten investointisopimusten korvaamiseksi vähitellen uusilla unionin investointisopimuksilla. [tark. 6]

(6) Tässä asetuksessa vahvistetaan edellytykset, joilla jäsenvaltioiden olisi sallittava pitää voimassa kansainvälisiä investointisopimuksia tai tehdä uusia sopimuksia.

(7) Tässä asetuksessa vahvistetaan edellytykset, joilla jäsenvaltiot valtuutetaan pitämään voimassa, muuttamaan tai tekemään kansainvälisiä investointisopimuksia.

(8) Koska tässä asetuksessa tarkoitettu lupa pitää voimassa, muuttaa tai tehdä sopimuksia myönnetään unionin yksinomaiseen toimivaltaan kuuluvalla alalla, sitä on pidettävä siirtymäkauden toimenpiteenä. Lupa ei rajoita perussopimuksen 258 artiklan soveltamista siltä osin kuin jäsenvaltiot eivät täytä niille perussopimuksen mukaisesti kuuluvia velvoitteita edellyttäen, että velvoitteet eivät liity toimivallan jaosta unionin ja sen jäsenvaltioiden välillä johtuviin ristiriitaisuuksiin. ▐

(9) Komission olisi peruutettava lupa tehdä sopimus kolmannen maan kanssa , jos komission saman kolmannen maan kanssa neuvottelema unionin investointisopimus on jo ratifioitu. Komissio voi peruuttaa luvan tehdä sopimus, jos sopimus on ristiriidassa unionin oikeuden kanssa eikä tämä johdu suoria ulkomaisia sijoituksia koskevan toimivallan jaosta unionin ja sen jäsenvaltioiden kesken tai jos sopimus muodostaa vakavan esteen unionin tulevien investointisopimusten tekemiselle kyseisen kolmannen maan kanssa . Luvan peruuttaminen olisi mahdollista myös, jos neuvosto ei tee päätöstä sijoittamista koskevien neuvottelujen aloittamisesta vuoden kuluessa siitä, kun komissio on esittänyt suosituksen perussopimuksen 218 artiklan 3 kohdan nojalla. ▐

(10) Komission olisi esitettävä Euroopan parlamentille ja neuvostolle kertomus tämän asetuksen ▐ soveltamisesta viimeistään kymmenen vuoden kuluttua asetuksen voimaantulosta. ▐ Jollei jäsenvaltioiden kolmansien maiden kanssa tekemiä kahdenvälisiä sopimuksia korvata unionin investointisopimuksella tai muutoin sanota irti, ne velvoittavat edelleen osapuolia kansainvälisen oikeuden nojalla.

(11) Tämän asetuksen nojalla hyväksytyt sopimukset tai neuvottelujen aloittamista kolmannen maan kanssa ▐ uuden kahdenvälisen sopimuksen tekemiseksi koskevat luvat eivät missään tilanteessa saisi muodostaa vakavaa estettä tulevien unionin investointisopimusten tekemiselle kyseisen kolmannen maan kanssa .

(12) Euroopan parlamentin, neuvoston ja komission olisi varmistettava, että kaikki luottamuksellisiksi määritellyt tiedot käsitellään Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001 (2) mukaisesti.

(13) Tämä asetus ei koske jäsenvaltioiden välisiä investointisopimuksia.

(14) On tarpeen säätää tietyistä järjestelyistä, joilla voidaan varmistaa, että tämän asetuksen nojalla voimassa pidettyjä sopimuksia sovelletaan edelleen, myös riitojen ratkaisun osalta, kuitenkin niin, että samalla kunnioitetaan unionin yksinomaista toimivaltaa.

(15) Jotta voidaan varmistaa tämän asetuksen yhdenmukainen täytäntöönpano, komissiolle olisi siirrettävä täytäntöönpanovaltaa. Tätä valtaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011 (3) mukaisesti,

OVAT HYVÄKSYNEET TÄMÄN ASETUKSEN:

I LUKU

Soveltamisala

1 artikla

Kohde ja soveltamisala

Tässä asetuksessa vahvistetaan säännöt, edellytykset ja menettely, joita noudattamalla jäsenvaltiot voivat pitää voimassa, muuttaa tai tehdä kahdenvälisiä investointisopimuksia kolmansien maiden kanssa.

II LUKU

Lupa pitää voimassa sopimuksia

2 artikla

Ilmoittaminen komissiolle

Jäsenvaltioiden on ilmoitettava komissiolle kolmenkymmenen päivän kuluessa tämän asetuksen voimaantulosta kaikista sellaisista kolmansien maiden kanssa ennen tämän asetuksen voimaantuloa tehdyistä ja/tai allekirjoitetuista kahdenvälisistä investointisopimuksista, jotka ne haluavat pitää voimassa tai joiden voimaantulon ne haluavat sallia tämän luvun nojalla. Ilmoitukseen on sisällyttävä kopio kyseisistä kahdenvälisistä sopimuksista. Jäsenvaltioiden on ilmoitettava komissiolle myös tulevista muutoksista kyseisten sopimusten asemaan.

3 artikla

Lupa pitää voimassa sopimuksia

Jäsenvaltioiden sallitaan perussopimuksen 2 artiklan 1 kohdan mukaisesti pitää voimassa kahdenvälisiä investointisopimuksia, joista on ilmoitettu tämän asetuksen 2 artiklan mukaisesti, sijoituksiin liittyvää unionin toimivaltaa rajoittamatta ja jollei jäsenvaltioille unionin oikeuden mukaisesti kuuluvista muista velvoitteista muuta johdu.

4 artikla

Julkaiseminen

1. Komissio julkaisee kahdentoista kuukauden välein Euroopan unionin virallisessa lehdessä luettelon 2 artiklan tai 11 artiklan 7 kohdan mukaisesti ilmoitetuista sopimuksista.

2. Ensimmäinen 1 kohdassa tarkoitettu sopimusluettelo julkaistaan viimeistään kolmen kuukauden kuluttua 2 artiklan mukaisen ilmoitusten jättämisen määräajan umpeutumisesta.

5 artikla

Tarkastelu

1. Komissio voi tarkastella uudelleen sopimuksia, joista on ilmoitettu 2 artiklan mukaisesti, ja arvioida ▐,

a) ovatko sopimukset ristiriidassa unionin oikeuden kanssa, mihin eivät kuulu suoria ulkomaisia sijoituksia koskevan toimivallan jakoon unionin ja sen jäsenvaltioiden välillä perustuvat ristiriitaisuudet, tai ▐

b) muodostavatko sopimukset vakavan esteen unionin tulevien investointisopimusten tekemiselle kolmansien maiden kanssa .

▐

2. Viimeistään kymmenen vuoden kuluttua tämän asetuksen voimaantulosta komissio antaa Euroopan parlamentille ja neuvostolle ▐ kertomuksen, jossa esitetään tilannekatsaus kolmansien maiden kanssa tehtyjen voimassa olevien kahdenvälisten investointisopimusten tarkastelusta .

▐

6 artikla

Luvan peruuttaminen

1. Edellä 3 artiklassa tarkoitettu lupa peruutetaan, jos unioni on jo ratifioinut komission saman kolmannen maan kanssa neuvotteleman investointisopimuksen.

Edellä 3 artiklassa tarkoitettu lupa voidaan peruuttaa, jos

a) sopimus on ristiriidassa unionin oikeuden kanssa, mikä ei koske suoria ulkomaisia sijoituksia koskevan toimivallan jakoon unionin ja sen jäsenvaltioiden välillä perustuvia ristiriitaisuuksia, tai ▐

b) sopimus muodostaa vakavan esteen unionin tulevien investointisopimusten tekemiselle kyseisen kolmannen maan kanssa , tai

c) neuvosto ei ole tehnyt päätöstä siitä, sallitaanko neuvottelujen aloittaminen jostakin sellaisesta sopimuksesta, joka vastaa osittain tai kokonaan sopimusta, josta on ilmoitettu 2 artiklan mukaisesti, vuoden kuluessa siitä, kun komissio on esittänyt suosituksen perussopimuksen 218 artiklan 3 kohdan nojalla.

2. Jos komissio katsoo, että 3 artiklassa tarkoitetun luvan peruuttamiselle on olemassa syyt, se toimittaa asianomaiselle jäsenvaltiolle perustellun lausunnon ▐. Komissio ja asianomainen jäsenvaltio neuvottelevat keskenään asiasta. Neuvotteluihin voi sisältyä jäsenvaltioiden mahdollisuus neuvotella kolmannen maan kanssa tehty sopimus uudelleen sovitun määräajan kuluessa.

3. Jos asiaa ei pystytä ratkaisemaan 2 kohdassa tarkoitetuissa neuvotteluissa tietyn määräajan kuluessa , komissio voi peruuttaa kyseistä sopimusta koskevan luvan tai tarvittaessa esittää neuvostolle suosituksen luvan antamiseksi unionin investointisopimusta koskeviin neuvotteluihin perussopimuksen 207 artiklan 3 kohdan mukaisesti . Komissio tekee luvan peruuttamista koskevan päätöksen 15 artiklan 2 kohdassa tarkoitettua menettelyä noudattaen. Päätökseen on sisällyttävä vaatimus, että kyseinen jäsenvaltio toteuttaa aiheellisia toimenpiteitä tai tarvittaessa sanoo sopimuksen irti.

4. Jos lupa peruutetaan, komission on poistettava sopimus 4 artiklassa tarkoitetusta luettelosta.

III LUKU

Lupa muuttaa tai tehdä sopimuksia

7 artikla

Lupa muuttaa tai tehdä sopimuksia

Jäsenvaltion sallitaan 8–12 artiklassa vahvistetuin edellytyksin aloittaa kolmannen maan kanssa neuvottelut voimassa olevan kahdenvälisen investointisopimuksen muuttamiseksi tai uuden investointisopimuksen tekemiseksi.

8 artikla

Ilmoittaminen komissiolle

1. Jos jäsenvaltio aikoo aloittaa neuvottelut kolmannen maan kanssa voimassa olevan kahdenvälisen investointisopimuksen muuttamiseksi tai uuden investointisopimuksen tekemiseksi, sen on ilmoitettava aikomuksestaan komissiolle kirjallisesti.

2. Ilmoitukseen on sisällyttävä asiaankuuluva asiakirja-aineisto, ja siinä on esitettävä neuvotteluissa käsiteltävät määräykset, neuvottelujen tavoitteet ja muut mahdolliset merkitykselliset tiedot. Jos on kyse voimassa olevan sopimuksen muuttamisesta, ilmoituksessa on esitettävä määräykset, jotka on tarkoitus neuvotella uudelleen.

3. Komissio saattaa ilmoituksen ja pyynnöstä siihen liitetyn asiakirja-aineiston muiden jäsenvaltioiden saataville 14 artiklassa vahvistettuja luottamuksellisuusvaatimuksia noudattaen.

4. Jos jäsenvaltio aikoo tehdä kolmannen maan kanssa uuden investointisopimuksen, komissio kuulee muita jäsenvaltioita kolmenkymmenen päivän kuluessa selvittääkseen, saataisiinko unionin sopimuksesta lisäarvoa.

5. Edellä 1 kohdassa tarkoitettu ilmoitus on toimitettava vähintään kolme kalenterikuukautta ennen asianomaisen kolmannen maan kanssa käytävien virallisten neuvottelujen suunniteltua alkamisajankohtaa.

6. Jos jäsenvaltion toimittamat tiedot eivät ole riittäviä virallisten neuvottelujen alkamista koskevan luvan myöntämiseksi 9 artiklan mukaisesti, komissio voi pyytää lisätietoja.

9 artikla

Lupa aloittaa viralliset neuvottelut

1. Komission on annettava lupa virallisten neuvottelujen aloittamiseen, jollei se katso, että neuvottelujen aloittaminen

a) on ristiriidassa unionin oikeuden kanssa, mikä ei koske suoria ulkomaisia sijoituksia koskevan toimivallan jakoon unionin ja sen jäsenvaltioiden välillä perustuvia ristiriitaisuuksia, tai

b) vaarantaa unionin ja kyseisen kolmannen maan meneillään olevien ▐ neuvottelujen tavoitteita, tai

c) ei ole sijoituksiin liittyvien unionin politiikkojen mukaista, tai

d) muodostaa vakavan esteen unionin tulevien investointisopimusten tekemiselle kyseisen kolmannen maan kanssa .

2. Edellä 1 kohdassa tarkoitetun luvan yhteydessä komissio voi edellyttää, että jäsenvaltio sisällyttää neuvotteluihin aiheellisia lausekkeita.

3. Edellä 1 kohdassa tarkoitettua lupaa koskevat päätökset on tehtävä 15 artiklan 2 kohdassa tarkoitettua menettelyä noudattaen. Komissio tekee päätöksen 90 päivän kuluessa 8 artiklassa tarkoitetun ilmoituksen vastaanottamisesta. Jos päätöksen tekemiseksi tarvitaan lisätietoja, 90 päivän laskeminen alkaa lisätietojen vastaanottamispäivästä.

4. Jos jäsenvaltioiden yksinkertainen enemmistö ilmaisee 8 artiklan 4 kohdan mukaisesti olevansa kiinnostunut unionin investointisopimuksen tekemisestä kyseisen kolmannen maan kanssa, komissio voi peruuttaa luvan ja sen sijaan ehdottaa neuvostolle neuvotteluvaltuutusta perussopimuksen 207 artiklan 3 kohdan mukaisesti. Komissio pitää Euroopan parlamentin välittömästi ja täysimääräisesti ajan tasalla menettelyn kaikissa vaiheissa.

Komissio ottaa päätöstä tehdessään huomioon unionin sijoitusstrategian maantieteelliset painopisteet ja komission kyvyn neuvotella unionin uusi sopimus kyseisen kolmannen maan kanssa.

10 artikla

Komission osallistuminen neuvotteluihin

Komissio on pidettävä ajan tasalla jäsenvaltion ja kolmannen maan neuvottelujen edistymisestä ja tuloksista neuvottelujen eri vaiheissa, ja se voi pyytää saada osallistua sijoituksia koskeviin neuvotteluihin. Komissio voi osallistua jäsenvaltion ja kolmannen maan neuvotteluihin tarkkailijana siltä osin kuin on kyse unionin yksinomaiseen toimivaltaan kuuluvista asioista.

11 artikla

Lupa allekirjoittaa ja tehdä sopimuksia

1. Ennen sopimuksen allekirjoittamista asianomaisen jäsenvaltion on ilmoitettava komissiolle neuvottelutulos ja toimitettava sille sopimusteksti.

2. Edellä 1 kohdassa säädetty ilmoitusvelvollisuus kattaa sopimukset, jotka on neuvoteltu ennen tämän asetuksen voimaantuloa mutta joita ei ole tehty ja joihin ei sen vuoksi sovelleta 2 artiklassa säädettyä ilmoitusvelvollisuutta.

3. Ilmoituksen saatuaan komissio arvioi sen varmistaakseen, ettei neuvoteltu sopimus ▐ ole ristiriidassa 9 artiklan 1 ja 2 kohdan vaatimusten kanssa, jotka komissio on ilmoittanut jäsenvaltiolle .

4. Jos komissio toteaa, että neuvottelujen tuloksena on sopimus, joka ei täytä 3 kohdassa tarkoitettuja vaatimuksia, jäsenvaltio ei saa lupaa sopimuksen allekirjoittamiseen ja tekemiseen.

5. Jos komissio toteaa, että neuvottelujen tuloksena on sopimus, joka täyttää 3 kohdassa tarkoitetut vaatimukset, jäsenvaltio saa luvan sopimuksen allekirjoittamiseen ja tekemiseen.

6. Edellä 4 ja 5 kohtaan perustuvat päätökset on tehtävä 15 artiklan 2 kohdassa tarkoitettua menettelyä noudattaen. Komission on tehtävä päätös 60 päivän kuluessa 1 ja 2 kohdassa tarkoitettujen ilmoitusten vastaanottamisesta. Jos päätöksen tekemistä varten tarvitaan lisätietoja, 60 päivän laskeminen alkaa lisätietojen vastaanottamispäivästä.

7. Jos on myönnetty lupa 5 kohdan mukaisesti, kyseisen jäsenvaltion on ilmoitettava komissiolle sopimuksen tekemisestä ja voimaantulosta.

8. Jos komissio päättää neuvotella kolmannen maan kanssa kahdenvälisen investointisopimuksen tai suoria ulkomaisia sijoituksia koskevan sopimuksen, se ilmoittaa aikomuksestaan ja uuden sopimuksen soveltamisalasta asiaankuuluvasti kaikille jäsenvaltioille.

12 artikla

Tarkastelu

1. Viimeistään kymmenen vuoden kuluttua tämän asetuksen voimaantulosta komissio antaa Euroopan parlamentille ja neuvostolle tämän luvun soveltamisesta kertomuksen, jossa tarkastellaan tarvetta jatkaa tämän asetuksen ja sen minkä tahansa luvun soveltamista.

2. Edellä 1 kohdassa tarkoitetussa kertomuksessa on esitettävä kokonaiskuva tämän asetuksen nojalla haetuista ja myönnetyistä luvista.

▐

IV LUKU

Loppusäännökset

13 artikla

Jäsenvaltioiden toiminta kolmannen maan kanssa tehtyjen sopimusten yhteydessä

1. Kaikkien tämän asetuksen soveltamisalaan kuluvien sopimusten osalta asianomaisen jäsenvaltion on ilmoitettava komissiolle viipymättä kaikista sopimuksen määräysten nojalla pidettävistä kokouksista. Komissiolle on toimitettava asialista ja kaikki käsiteltävien asioiden ymmärtämiseksi tarvittavat tiedot. Komissio voi pyytää jäsenvaltiolta lisätietoja. Jos on mahdollista, että käsiteltävä asia vaikuttaa sijoituksiin liittyvien unionin politiikkojen, erityisesti yhteisen kauppapolitiikan, täytäntöönpanoon, komissio voi edellyttää, että jäsenvaltio ottaa siihen tietyn kannan.

2. Kaikkien tämän asetuksen soveltamisalaan kuluvien sopimusten osalta asianomaisen jäsenvaltion on ilmoitettava komissiolle viipymättä kaikista sille esitetyistä huomautuksista, joiden mukaan jokin tietty toimenpide ei sovi yhteen sopimuksen kanssa. Jäsenvaltion on myös ilmoitettava komissiolle kaikista sopimuksen nojalla jätetyistä riitojenratkaisupyynnöistä heti kun se on saanut niistä tiedon. Jäsenvaltion ja komission on tehtävä täysimääräisesti yhteistyötä ja toteutettava kaikki tarvittavat toimenpiteet vaikuttavan puolustuksen varmistamiseksi, mikä tarvittaessa voi tarkoittaa, että komissio osallistuu menettelyyn.

3. Kaikkien tämän asetuksen soveltamisalaan kuluvien sopimusten osalta asianomaisen jäsenvaltion on pyrittävä komission kanssa yksimielisyyteen ennen minkä tahansa sopimukseen sisältyvän riitojenratkaisumekanismin aktivoimista kolmatta maata vastaan ja aktivoitava kyseiset mekanismit komission sitä pyytäessä. Tällaisia mekanismeja voivat olla sopimuksen toisen osapuolen kanssa käytävät neuvottelut ja riitojen ratkaisu sopimuksen määräyksistä riippuen. Jäsenvaltion ja komission on tehtävä täysimääräisesti yhteistyötä asiaankuuluviin mekanismeihin sisältyvien menettelyjen yhteydessä, mikä voi tarvittaessa tarkoittaa, että komissio osallistuu asianomaisiin menettelyihin.

14 artikla

Luottamuksellisuus

Ilmoittaessaan komissiolle neuvotteluista ja niiden tuloksista 8 ja 11 artiklan mukaisesti jäsenvaltiot voivat tarkentaa, onko joitakin toimitetuista tiedoista pidettävä luottamuksellisina ja voidaanko kyseiset tiedot ilmoittaa muille jäsenvaltioille.

15 artikla

Komitea

1. Komissiota avustaa kansainvälisten investointisopimusten siirtymäjärjestelyjen hallinnoinnin neuvoa-antava komitea. Tämä komitea on asetuksessa (EU) N:o 182/2011 tarkoitettu komitea.

2. Kun viitataan tähän kohtaan, sovelletaan asetuksen (EU) N:o 182/2011 4 artiklaa .

16 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty …. Euroopan parlamentin puolesta Puhemies Neuvoston puolesta Puheenjohtaja

(1) Euroopan parlamentin kanta, vahvistettu 10. toukokuuta 2011.

(2) EYVL L 145, 31.5.2001, s. 43.

(3) EUVL L 55, 28.2.2011, s. 13.